આ અંગે મળતી માહિતી અનુસાર મૂળ નર્મદા જિલ્લાના ગોપાલપુરા ગામે રહેતા રાજેન્દ્રકુમાર કરસનભાઈ વળવી નાઓ છેલ્લા 10 વર્ષથી સુરત શહેરમાં ફરજ બજાવી રહ્યા હતા. દોઢ વર્ષથી રાજેન્દ્રકુમાર બિનહથિયારી હેડ કોન્સટેબલમાં સુરત શહેરના પાંડેસરા પોલીસ સ્ટેશનમાં ફરજ બજાવતા હતા. મંગળવારના રોજ રાજેન્દ્રકુમાર અંકલેશ્વર ખાતે રહેતા તેમના નાનાભાઇ મહેન્દ્રકુમારના ઘરે ગયા હતા. રાજેન્દ્રકુમાર નવી કાર ખરીદવાના હતા. જેના માટે લોનના કાગળો પર સહી કરાવી રાત્રિના 10 વાગ્યાની આસપાસ પરત મોટરસાયકલ લઈ આવી રહ્યા હતા. તે દરમ્યાન કોસંબા પાસે નેશનલ હાઇવે નંબર-48 ઉપરથી પસાર થઈ રહ્યા હતા ત્યારે પૂરઝડપે આવી રહેલ અજાણ્યા વાહન ચાલકે તેમની મોટરસાયકલને ટક્કર મારતા તેઓ નીચે પટકાતાં તેમને ગંભીર ઇજા પહોંચતા મોત નીપજયું હતું. બનાવ અંગે કોસંબા પોલીસે ગુનો નોંધી આગળની કાર્યવાહી હાથ ધરી છે.